Publication: Magyar Közlöny
Issue: MK-2000-135 (Year: 2000, Number: 135)
Era: 1990-2004
Section: 1. számú melléklet a 37/2000. (XII. 29.) OM rendelethez
Paragraph Index: 53

2. Az iskolák pedagógiai programjuk és helyi tantervük elkészítésekor helyi sajátosságaiknak megfelelően alkalmazzák a Nemzeti alaptantervet és a kerettanterveket. A kerettantervek a közoktatási rendszer egységes működéséhez szükséges közös tartalmi elemeket határozzák meg. Ezek a tartalmi elemek biztosíthatják, hogy minden magyar gyermek — beleértve a különleges gondozást igénylő fogyatékos gyermekek többségét is — elsajátíthassa a kultúra leglényegesebb ismereteit, iskolaváltás esetén egy másik iskolában is folytatni tudja tanulmányait — kivéve, ha a fogyatékosság mint objektív tény a tanuló szellemi és fizikai tehetségének és képességeinek a lehetőségek legtágabb határáig való kifejlesztése mellett sem teszi ezt lehetővé —, eleget tegyen az alapműveltségi vizsga követelményeinek, és ezzel képessé váljon a továbbtanulásra, a szakképzésre. Az alapdokumentumban körvonalazott nevelési, oktatási, fejlesztési tartalmak a gyermekek között fennálló különbségek ellenére minden gyermek számára szükségesek, és az iskolák között fennálló különbségek ellenére minden iskolában legalább az általános követelmények szintjén alkalmazhatók. Az iskolák saját pedagógiai programjuk, helyi tantervük elkészítésénél figyelembe veszik a közoktatási törvény rájuk vonatkozó előírásait, a rájuk vonatkozó kerettanterveket, a nevelés és oktatás helyi célkitűzéseit és lehetőségeit, a szülők és a fenntartók iskolai neveléssel kapcsolatos elvárásait és az általuk nevelt tanulók sajátosságait is. A kerettantervek az egységes közoktatás rendszerszerű működéséhez a rendszer oldaláról határozzák meg a fejlesztés feladatait.

Source: https://magyarkozlony.hu/hivatalos-lapok/8f3039098dd0a3c3ddb89c41e5d8fcdfc87f5a05/dokumentumok/095a3ed8bf929e87ee8769e9b03af8ae397fa247/letoltes